
Résztvevők, ZVK: Baranyai Zsolt városüzemeltetési osztályvezető, Kisné Patkó Boglárka ingatlangazdálkodási igazgató, Romhányi Péter osztályvezető, beruházási osztály
Résztvevő, Önkormányzat (ÖK): Vida Attila lakhatásügyi tanácsnok
ÖK: a közeli jövőben, fél-egyéves távlatban, az értékesítésre már kijelölt lakások eladásából, és a koalíciós megállapodás alapján egyéb ingatlanok értékesítéséből várhatóan befolyó, a lakásgazdálkodásban felhalmozási beruházásra költhető összeg elérheti a 6-800 millió forintot. A mai egyeztetés célja annak a szempontrendszernek, folyamat(ok)nak, megoldásoknak előkészítéséről, esetleges problémák feltárásáról és megoldásáról való előzetes, felmérő megbeszélés, brainstorming, aminek alapján az optimális felhasználás kereteit és folyamatát meg lehet határozni szintén a közeli jövőben. Tehát nem közvetlen döntés vagy döntéselőkészítés, hanem inkább még csak a döntéselőkészítés előkészítése.
ÖK: a nevezett összeg a jelenlegi szabályok szerint csak felhalmozás jellegű beruházásra szolgálhat, karbantartásra nem. Ugyanakkor lehetővé teszi, hogy a jelenleg általános, a ZVK által végzett, alapvetően üres lakások lakhatóvá tételét célzó beruházásokon túl is gondolkodjunk. Eddig felmerültek: lakások energetikai korszerűsítése, részleges épületrekonstrukció, valamint rossz állapotú, de szanálásra nem kijelölt épületekkel kapcsolatos olyan beruházások, melyek elmaradása az adott épület átmeneti lakhatatlanná válását eredményezi (pl. gáz, elektromos áram hálózat esetén), vagy áttételesen, rövid időn belül jelentős állagromlást okoz vagy okozhat (pl. csatornázás, tetőjavítás). Továbbá felmerült az ÖK részéről, hogy a felújítandó lakások esetében mérlegelendő, miszerint a költséghatékony energetikai korszerűsítések is képezzék a felújítás tárgyát, mivel a megnövekedett energiaárak és a bérlőállomány többségének szociális helyzete miatt, amennyiben magas fenntartási költségű lakásokat adunk ki, avval garantáljuk a lakók nagyrészének fizetésképtelenségét, eladósodását.
ZVK: az eddigi megrendelések arra terjedtek ki, hogy a ZVK a lehető legkisebb összegből újítson fel (tegyen lakhatóvá) lakásokat, ez nem terjedt ki az energetikai korszerűsítésekre, amennyiben ez cél lesz a későbbiekben, arról egyértelmű döntés kell.
ZVK: a lakásfelújításokat megelőző felmérések, felújítási költségbecslések készítésénél szűk keresztmetszet van, mivel az apparátusnak ugyanezeket el kell végeznie helyiségek kapcsán is, és a kettőre egyidejűleg nem elég a kapacitás.
ÖK: a jelenleg felmért 41 lakáson felül kb. 20 már elégséges puffert képezne ahhoz, hogy optimálisan tudjuk felhasználni a forrásokat, meghatározni a felújításokat, e nélkül viszont nem fog menni.
ZVK: a karbantartási-, felújítási keretet növelni kell, részben az állagromlás megelőzéséhez, részben több lakást lehetne lakhatóvá tenni. Áttekinti, lehetnek-e még olyan feladatok, melyek a fenti, felhalmozási forrásból finanszírozhatóak a ZVK lakásgazdálkodási feladatainak körén belül.
ZVK: lakások energetikai korszerűsítése terén a nyílászárócsere magas költséghatékonyságú, a földszintes vagy legfelső emeleti lakások födémszigetelése (nem elbontható és eladható megoldással) szintén, a világítás modernizálása alacsonyabb költséghatékonyságú, és itt előfordult, hogy bérlők leszerelték és eladták a modern világítótesteket. Átadja a jelenleg folyamatban lévő nyílászárócsere technikai és anyagi információit (megtörtént, emlékeztető végén). Vizsgálja (elméletben) épületek napelemmel való felszerelésének hasznosságát.
ÖK: szükséges lenne az önkormányzati épületállomány vizsgálata olyan műszaki szempontból is, hogy melyek azok az ingatlanok, amikbe hosszú távra érdemes lenne befektetni. Itt egyéb szempontok is lesznek, pl. egy épületből 30-40-50 stb. bérlőt az eddig már szanálásra kijelölt épületekből kihelyezendő bérlőkön felül nem tud felvállalni a rendszer, értsd az ilyen (rossz állapotú) épületeket is kénytelenek lehetünk megtartani.
ZVK: ilyen mélységű részletes vizsgálatra saját apparátusa és forrása nincs. Azt tudja vállalni, hogy kvázi egy prioritási, javaslat-listát készít az épületek rekonstrukciója kapcsán, a meglévő információk alapján egy elvi, hármas rendszer szerint, ami: teljes vagy nagymértékű rekonstrukcióra szoruló, enélkül belátható időn belül szanálandó, fejlesztő beruházásra érdemes és a harmadik, valahol a kettő közötti. Ez nem a teljes épületállományra kiterjedő vizsgálatot jelent, hanem hogy javaslatot tud tenni a fejlesztő beruházásra érdemes épületek körére, melyek részletes felmérésének ezek után még meg kell történnie, hogy konkrétdöntéseket lehessen hozni.
ÖK: forrásfelhasználás kapcsán a jelenlegi rendszer nem megfelelő, az egyes ad hoc felújítási megrendelések a pályáztatás szükségessége miatt rendkívül lassan teljesülnek.
ZVK: keretszerződés megoldás lehet, itt az egy nagy (minden munkanemet tartalmazó) előnye, hogy a megrendelést egy kivitelező kapja, ez gyorsítja a folyamatot, kiiktatja az egyes munkanemek közötti vitákat, viszont szűkíti a jelentkezők körét, így drágíthatja a fajlagos árakat. A munkanemek szerint több csoportra megbontott keretszerződések előnyei és hátrányai fordítottan jelentkeznek. ÖK kérésére átgondolja a problémát, és javaslatot tesz.
ÖK-ZVK: a keretszerződés kérdésköre kapcsán FAKSz-szal egyeztetés szükséges.
Elmaradt kérdéskör: haszonkölcsön szerződés (konkrétan Baptista Integrációs központ, BIK) kapcsán felmerült, hogy itt (nem lakó, hanem szerződő jogi személy) felújítaná (felújíttatná) a közüzemeket is, a ZVK kontrollja mellett.
Nyílászárók:
A Gvadányi u. 52-54. alatti 1 1/2 szobás lakás ablakainak (4 db) cseréje hőszigetelő
üvegezésű (3 rétegű) műanyag ablakra a kb. két héttel ezelőtt beérkezett kivitelezői
árajánlatok átlagolása alapján:
780.000,- Ft + Áfa (bruttó 990.600,- Ft)
Mivel 4 db azonos méretű ablak cseréjére kaptuk az ajánlatokat, ezért az ár osztható
néggyel, miáltal 1 db közepes méretű ablak cseréje: 195.000,- Ft + Áfa (bruttó 247.650,- Ft)


